Torturerte samboer – slipper fengsel

De slo med stekepanne og hammer, dynket offeret i white spirit og boret ham i hoften med en drill. Nå er voldsmennene dømt til samfunnsstraff.

3. april 2012

To menn på henholdsvis 32 og 33 år er dømt til 420 timers samfunnsstraff for «ualminnelig grove voldshandlinger» og grovt ran.

Voldsmarerittet startet etter at noen brøt seg inn hos den 32 år gamle tiltalte på Tøyen i Oslo. Både penger og narkotika var borte fra rommet. Mistanken falt på en annen beboer i samme leilighet.

Over tre dager i april 2008 ble offeret slått over hele kroppen, blant annet med kosteskaft, hammer og stekepanne. Flere flasker ble knust mot offerets hode. Han ble slått med boltesaks, og fikk en kulepenn stukket i øyet. Voldsmennene helte White spirit over offeret, og truet med å tenne på. De truet også med å klippe av fingre og tær med boltesaksen hvis offeret ikke fortalte hvem som sto bak innbruddet.

Fikk støt i kjønnsorganet

Offeret ble boret i lår og hofte med en drill. Han fikk også elektriske støt gjennom kjønnsorganet. Sist men ikke minst tømte 30-åringene et brannslukningsapparat, dels i buksen og dels i munnen på offeret, slik at han fikk pustevansker.

Offeret var innlagt på sykehus i en uke etter ugjerningene, med blåmerker, sår og hevelser over hele kroppen, og betennelse i øyet. Han har forklart politiet at han var fra seg av smerte og redsel, og at han vurderte å hoppe ut av vinduet i 4. etasje for å slippe unna. Samtidig slår retten fast at voldsmennene forlot leiligheten flere ganger i løpet av de tre dagene volden pågikk. Det fremstår som uklart hvorfor offeret ikke rømte.

Begge de dømte var tunge rusmisbrukere på tidspunktet, og skal ha utført volden sammen med en tredje person som nå er død.

Er på rett vei

Dagen etter at torturen ble avsluttet, ranet de to mennene en familie i Oslo øst. De hadde finlandshetter, replikapistol og maglite, og truet seg inn i huset. Her fikk de med seg to PC-er, tre mobiltelefoner og 6000 kroner i kontanter. Fire mindreårige barn var til stede under ranet.

Begge voldsmennene har erkjent forholdene. I sin straffeutmåling skriver tingretten at det normalt ville vært utelukket med annen straff enn ubetinget fengsel. Det spesielle med denne saken er at den er blitt 4 år gammel. Det lange tidsforløpet skyldes ene og alene «liggetid» hos påtalemyndigheten. Begge de tiltalte er ifølge retten rusfrie, etter ca. 15 år som tunge misbrukere. En av dem sitter for tiden i fengsel, men har gjennomført videregående skole med gode karakterer, og har planer om å utdanne seg i pedagogiske fag. Den andre jobber som butikkmedarbeider.

Retten mener fengselsstraff vil gjøre det vanskelig for de to å fortsette sin konstruktive livsførsel.

Dersom det foreligger sterke og klare rehabiliteringshensyn, åpner høyesterett for at det unntaksvis kan gis samfunnsstraff i slike saker.

Voldsmennene ble dermed dømt til 420 timer samfunnsstraff. Torturofferet er tilkjent 200000 kroner i oppreisning, mens familien som ble ranet, får 140000 kroner.